KIRJALLINEN KYSYMYS P-1993/03

esittäjä(t): Benedetto Della Vedova (NI) komissiolle

(10. kesäkuuta 2003)

Aihe: Määräävän aseman väärinkäyttö aikakauslehtien ja päivittäin ilmestyvien lehtien jakelussa

Italialainen kustantamo Ilisso on viime viikkojen aikana ilmoittanut lanseeraavansa kaupallisen aloitteen, jonka tarkoituksena on myydä Ilisson kustantamia kirjoja (Sardinian kirjallisuuden klassikkoteoksia) aikakauslehtien ja päivittäin ilmestyvien lehtien myyntipisteissä ja tarjota kyseisiä kirjoja ostavalle henkilölle 0,90 euron alennus mistä tahansa tämän ostamasta italialaisesta tai ulkomaisesta aikakauslehdestä.

FIEG (Italian aikakauslehtien kustantajien liitto) on vastustanut aloitetta ja lähettänyt kustantajalle ja jakelusta vastaaville tahoille virallisen huomautuksen esittäen seuraavaa: a) Kirjan ja aikakauslehden yhdistelmä merkitsee tuotteen luonteen muuttamista (tässä tapauksessa aikakauslehden luonnetta on muutettu), ja on mahdollista, että aikakauslehden kustantaja ei haluaisi nähdä kustantamaansa aikakauslehteä yhdistettynä myytyyn kirjaan. b) Aloitteella rikotaan lakia D.Lgs 24. huhtikuuta 2001 n:o 170, jossa säädetään, että aikakauslehtien hinnan määrää tuottaja eikä sitä voida muuttaa. c) Aloite on aikakauslehtien ja päivittäin ilmestyvien lehtien kustantajien ja jälleenmyyjien kansallisen sopimuksen vastainen.

FIEGin huomautuksen johdosta lehtien jakelusta vastaavat yritykset ovat päättäneet estää Ilissoa toteuttamasta aloitettaan.

Kun otetaan huomioon, että olettamusta tuotteen luonteen muuttamisesta ei voida esittää (siitä syystä, että kirjan ja aikakauslehden välillä ei ole mitään erityistä yhteyttä), että aikakauslehden hintaa ei todellisuudessa muuteta ja että FIEGin ja jakelusta vastaavien tahojen yritys estää aloitteen toteuttaminen vie Ilissolta mahdollisuuden markkinoida paitsi italialaisia lehtiä niin myös eurooppalaisia lehtiä, eikö komissio olekin sitä mieltä, että tällaisessa estämisessä on kyse EY:n perustamissopimuksen 82 artiklan vastaisesta määräävän aseman väärinkäytöstä?

Mario Montin komission puolesta antama vastaus

(3. heinäkuuta 2003)

Parlamentinjäsen haluaa tietää, ovatko Italian aikakauslehtien kustantajien liiton (FIEG) ja myyntipisteiden toimet, joilla estetään italialaista Ilisso-kustantamoa markkinoimasta kirjojaan yhdessä alennushintaan myytävien kansallisten ja ulkomaisten aikakauslehtien kanssa, EY:n perustamissopimuksen 82 artiklan mukaisia. Alennuskäytäntö on olennainen osa Ilisson myynninedistämisstrategiaa, ja FIEG:n mukaan se rikkoo muun muassa asiaa koskevia kansallisia lakeja, joissa säädetään hintatason säilyttämisestä painotuotteiden jälleenmyynnissä.

Komissio ei ole tähän mennessä saanut tietoja tällaisten käytänteiden soveltamisesta Italian markkinoilla.

Komissio haluaa lisäksi muistuttaa, että kilpailunvääristymät, jotka johtuvat suoraan kansallisista laeista, mukaan lukien painotuotteiden kiinteät hinnat, eivät periaatteessa kuulu perustamissopimuksen 82 artiklan soveltamisalaan vaan niihin olisi pikemminkin sovellettava tavaroiden vapaata liikkuvuutta ja palvelujen tarjoamisen vapautta koskevia perustamissopimuksen määräyksiä. Kyseessä ei ole perustamissopimuksen 82 artiklan rikkominen, jos FIEG ja/tai italialaiset myyntipisteet perustavat vaateensa kansallisiin säädöksiin, jotka koskevat velvoitetta noudattaa muun muassa painotuotteiden kiinteitä vähittäismyyntihintoja. Vaikka oletettaisiin, että yksittäinen väärinkäytös olisi tapahtunut (näin ei ole), on huomattava että perustamissopimuksen 82 artiklaa (toisin kuin 81 artiklaa) ei sovelleta yritysten yhteenliittymien, kuten FIEG:n, toimintaan. FIEG taas on ainoa mahdollinen väärinkäytösten tekijä tässä tapauksessa. Kustantajien järjestöt eivät myöskään tavallisesti ole aktiivisia taloudellisia toimijoita kirjojen ja aikakauslehtien kustannus- ja jakelumarkkinoilla vaan ne pelkästään edistävät jäsentensä yhteisiä etuja. Niillä ei siis voi olla määräävää asemaa asian kannalta merkityksellisillä markkinoilla eivätkä ne voi väärinkäyttää markkina-asemaansa perustamissopimuksen 82 artiklassa tarkoitetulla tavalla.

Tavaroiden vapaata liikkuvuutta ja palvelujen tarjoamisen vapautta koskevien EY:n perustamissopimuksen määräysten osalta voidaan todeta, että tässä asiassa FIEG:n toimet näyttävät perustuvan sen tulkintaan Italian lainsäädännöstä, mikä saattaa antaa mahdollisuuden asian käsittelyyn italialaisessa tuomioistuimessa. Näin ollen ei ole soveliasta, että komissio arvioisi tässä vaiheessa, johtaako asiaa koskevan Italian lainsäädännön soveltaminen sisämarkkinoiden toiminnan rajoittamiseen, ja tutkisi ennenaikaisesti sitä, rikkooko väitetty kilpailunrajoitus EY:n perustamissopimukseen sisältyviä vapaata liikkuvuutta koskevia määräyksiä.